
Es-selam alejkum! Hvala Allahu, Gospodaru svjetova, živim sretnim životom, trudim se biti dobar musliman, obavljam sve namaze. U prošlosti sam činio neke grijehe, kao naprimjer, ponekad sam pio alkohol, ali sam to ostavio (nikad mi se nije ni sviđalo) i trudim se da budem što poslušniji roditeljima. U zadnje vrijeme sam se pitao kako da poboljšam svoj život, ***[iman](https://pitajucene.com/search/iman/questions/ "Pretraži pitanja o Imanu")*** i da popravim greške u svom životu. Naime, smeta mi to što sam ukrao nešto ne tako velike vrijednosti (džepni kalkulator) kad sam imao nekih dvanaest ili trinaest godina. Tada nisam razmišljao o tome. Nisam siguran da li bih trebao tražiti ***[halal](https://pitajucene.com/search/halal/questions/ "Pretraži pitanja o halalu")*** od vlasnika prodavnice mada ne znam ko je on, ni da li je vlasnik isti kao prije 10-ak godina. Šta da radim u ovoj situaciji?


* 
* 
* 
* 
* 
* 
* 

 
Vraćanje ukradene stvari

Ve alejkumus-selam!


Molim Uzvišenog Allaha da vas učvrsti na Pravom putu i podari vam dobro dunjaluka i ahireta.Vrlo je pohvalna vaša težnja da se pridržavate načela islama, naročito njegovih ruknova. Istinsko pokajanje – ***[tevba](https://pitajucene.com/search/tevba/questions/ "Pretraži pitanja o tevbi")*** briše grijehe, s tim da se prava ljudi moraju izmiriti, čak i kada osoba – počinilac nije dostigla punoljetnost u šerijatskom smislu.


Vi ste dužni da potražite vlasnika stvari koju ste uzeli i da zatražite da vam oprosti uzetu stvar, a ako ne pristane, da mu je nadoknadite, a ako je vlasnik preselio i nije među živima, isto to trebate učiniti sa njegovim nasljednicima, a ako ne budete u mogućnosti da to učinite i budete u potpunosti spriječeni, onda udijelite vrijednost uzete stvari kao sadaku na ime njenog vlasnika. Nemojte dozvoliti da vam ***[šejtan](https://pitajucene.com/search/%C5%A1ejtan/questions/ "Pretraži pitanja o šejtanu")*** spomenuto rješenje predstavi nemogućim, jer je vrlo važno da izmirite pravo drugih osoba kod vas i da sretnete svoga Gospodara bez obaveza prema drugim osobama. Allah najbolje zna!


Na pitanje odgovorio: mr. ***[Osman Smajlović](https://pitajucene.com/search/Osman+Smajlovi%C4%87/answers/ "Pretraži odgovore od mr. Osman Smajlović")***  

Preuzeto sa stranice <http://www.n-um.com>


 


